कल शाम भी वे तीनों देर तक खेले थे गुड़ियों के घर में। चीकू ने अपनी नयी लाल कार लाकर गुड़िया के पोर्च में खड़ी कर दी थी और रौनी ने पावर रेन्जर का एस्ट्रोनौट सूट सैन्डी को पहना दिया था और बाकी दोनों गुड़िया के हाथ में पिस्तौल दे कर उन्हें पुलिस बना दिया गया, जो बाकी सारे खिलौनों की फैट कैट से या जो भी उन पर आक्रमण करेगा, रक्षा करेंगी। एक बात तो थी सोफे पर बैठी तीनों गुड़िया बहुत ही सुन्दर लग रही थीं और सूरज की तेज किरणों में लपलप करता वह लालरंग का चकमक पत्थर भी।